
OPĆINA KAMANJE

OPĆINSKO VIJEĆE
KLASA: 023-01/13-01/02

UR.BROJ: 2133/22-01-13-04

U Kamanju,  04. studenoga 2013.  godine

PREDMET: ZAPISNIK SA 4. SJEDNICE OPĆINSKOG VIJEĆA  OPĆINE KAMANJE

DNEVNI RED:

1.
Aktualni sat

2.
Realizacija točaka i prihvaćanje zapisnika sa 3. sjednice Općinskog vijeća

3.
Nacrt prijedloga Proračuna Općine Kamanje za 2014. godinu

4.
Izmjene i dopune Proračuna Općine Kamanje za 2013. godinu i prihvaćanje izmjena i   

            dopuna Programa:

            a) održavanja komunalne infrastrukture u 2013. god.

            b) održavanja javne rasvjete u 2013. god.,

            c) održavanja nerazvrstanih cesta u 2013. god.,

            d) održavanje javnih površina i groblja za 2013. god.,

            e) potrebe u športu za 2013. god.,

            f) potrebe u kulturi za 2013. god.,

            g) potrebe u vatrogastvu za 2013. god.,

            h) socijalni program u 2013. god.

            i) izgradnja građevine i uređaja komunalne infrastrukture u 2013. god

 5.        Odluka o komunalnoj naknadi

 6.        Odluka o raspoređivanju sredstava Proračuna Općine Kamanje namijenjenih   

            financiranju političkih stranaka u razdoblju od srpanj - prosinac 2013.godine

 7.        Izmjene i dopune Srednjoročnog (trogodišnjeg) plan i godišnji plan davanja koncesije  

             za  razdoblje 2011. – 2013. godine
Četvrta  sjednica Općinskog vijeća održana je dana 04. studenog 2013. (ponedjeljak) u 18:00 h, u prostorijama Općine Kamanje.

Sjednici su prisustvovali: Ivan Lukunić, Silvija Janjac, Marijan Maršić, Stjepan Maršić, 
                                          Ivan   Žokvić, Dragutin Ivančić, Krunoslav Mlačak
                                          Damir Mateljan – načelnik

                                          Josip Ribarić – zamjenik načelnika
Odsutni: Zorica Nemanič, Višnja Stipančić Car
Zapisničar: Anita Matešić Štajcer
Predsjednik Općinskog vijeća, gospodin Ivan Lukunić pozdravlja sve prisutne te u ime Općinskog vijeća čestita načelniku Općine, gospodinu Damiru Mateljanu, na pobjedi u izborima za Županijskog predsjednika SDP-a Karlovačke županije. Predsjednik otvara 4. sjednicu Općinskog vijeća te konstatira da je na sjednici nazočno 7 vijećnika.
Predloženi Dnevni red je prihvaćen je jednoglasno.
Ad.1.) Aktualni sat
· Za riječ se javlja gosp. Marijan Maršić kojeg zanima da li je put Šelebajke u planu za navoz pijeska pošto se na par mjesta javlja blato i kritične točke bi trebalo sanirati. Načelnik odgovara da je došlo više primjedbi iz mjesnih odbora Reštovo i Brlog što se tiče popravka postojećih šumskih puteva. Predlaže da se oformi skupina ljudi koji poznaju taj put i zajedno s koncesionarom prođu na lice mjesta da se utvrdi koje akcije su potrebne, da se na papir stave troškovi te da se vidi da li se te akcije mogu pokriti. Tako bi se vidjelo da li se može kompletno popraviti cijela trasa ili onaj dio trase koji je najkritičniji. Objašnjava da je bilo upita za put Šelebajke i da je razgovarao s koncesionarom, firmom Busija, da se osigura oko 100 m2 materijala za taj dio puta. Kaže da također postoji zahtjev da se ide sa zemljanim uređenjem puta koji vodi prema Vodenicama.
· Gosp. Ivana Žokvića zanima zašto je prekinuto s radovima na proširenju puta između Kamenoloma i Reštova. Načelnik odgovara da je tvrtka Mineral zadužena za taj put u cijelosti te da su radovi stali zbog berbe šljiva u dogovoru s mjesnim odborom Reštovo. Govori da je prije Kestenijade održan sastanak s mjesnim odborom Reštovo te da je taj posao odrađen i radovi se mogu normalno nastaviti. Također, napominje da su prioritet oni radovi koji su započeti, s naglaskom na put kroz Reštovo preko Kamenoloma. 
· Gosp. Žokvić postavlja pitanje vezano za košnju zapuštenih površina i livada. Govori da se na prostoru gdje živi nalazi livada koji je totalno zapuštena te je prošle godine, on osobno, organizirao akciju čišćenja i saniranja te livade. U svezi s tim, zanima ga, da li je problem moguće riješiti općinskom odlukom, iako je to vjerojatno regulirano i rečeno da svaki vlasnik ima obvezu čišćenja svojih površina.
Načelnik odgovora da postoje dvije odluke koje reguliraju čišćenje javnih površina. Jedna je Odluka o komunalnom redu Općine Kamanje koja nalaže koji je to način održavanja dvorišta, površina, ograda, živica i slično, a druga je Odluka o agrotehničkim mjerama koja to regulira na sličan način. Također, govori da općina nema zaposlenog komunalnog redara te da je u dogovoru s čelnicima općina Žakanje, Ribnik i grada Ozlja dogovoreno da komunalni redar bude jedinstven za ta područja. Jedan od poslova redara bi bilo da uočava probleme te izdaje naloge za čišćenje površina. Međutim, temeljem Odluke o agrotehničkim mjerama svaki građanin može prijaviti ukoliko je neka površina onečišćena i predstavlja problem. Postupak je takav da se sazna broj parcele i ime vlasnika te mu se naloži da u određenom vremenskom roku očisti parcelu. Ukoliko ne očisti sam, to će očistiti treća osoba o trošku vlasnika.
Gosp. Žokvić se slaže da bi komunalni redar mogao prisilno utjecati i bilo bi dobro da se to može organizirati, ali smatra da su problem nedefinirane parcele odn. zakonski vlasnici. Načelnik predlaže da gosp. Žokviću da dođe u Jedinstveni ured pa da se na satelitskoj slici vide koje su to parcele, da se definiraju vlasnici i onda bi se krenulo s procesom čišćenja tog zemljišta.
· Gospodin Dragutin Ivančić se nadovezuje na pitanje koje se tiče puteva te govori kako su ljudi davali primjedbe da nisu bili obavješteni da će se širiti put između Reštova i Kamenoloma, da je zatrpano dosta drva i prilazni putevi iz šume na glavni put su zatvoreni. Gosp. Maršić se nadovezuje i govori da su razrovali put, ali nisu maknuli korjenje te da to treba zakopati. Gosp. Ivančić govori da su naknadno iskopali odvodne kanale sa strane gdje je bio priključni put. Načelnik objašnjava da je postojeći put prijavila grupa zemljoposjednika, njihov prijedlog je odobren u Hrvatskim šumama te se počelo se sa rekonstrukcijom puta. Govori da su temeljem gruntovnih i katastarskih izvadaka, svim vlasnicima poslani dopisi da u određenom roku očiste trasu tog puta. Kaže da je bilo nesuglasica oko vlasništva pa je općina preko javnih radova očistila veliki dio puta. Govori da će sutra ponovno kontaktirati ravnatelja Ispostave Hrvatskih šuma u Karlovcu i upozoriti ga na taj problem.
· Gosp. Mlačaka zanima da li općina sufinancira izgradnju tog puta i ako da, koliko? Načelnik odgovara da Hrvatske šume nisu zatražile sufinanciranje tih radova te Općina nema nikakve pismene zamolbe za sufinanciranjem istih.
· Gosp. Mlačaka zanima da li vijećnici do sljedeće sjednice mogu dobiti stanje dugovanja i potraživanja općine kako bi se utvrdilo kolika su stvarna dugovanja. Smatra da je bitno da vijećnici budu upoznati s tim zbog toga što se neki ljudi žale da im je Općina dužna.
Gđa. Anita odgovara da se dva puta godišnje, na polugodišnjem i godišnjem obračunu proračuna raspravlja o stvarnim prihodima i rashodima, odn. kada je to točka dnevnog reda.
Načelnik govori kako nitko od vijećnika nije odgovoran za financije i plaćanje računa već načelnik odn. Jedinstveni upravni odjel. Govori da ukoliko netko smatra da općina ima dugovanja spram njega, neka navede koja su to dugovanja te će se provjeriti po računima. Također govori da njemu osobno nitko nije iznio taj problem te poziva sve one koji smatraju da im Općina duguje, neka dođe i dogovore se s Općinom. Napominje da će vijećnici pismeno dobiti sva potraživanja i dugovanja do kraja godine, prije konačnog prijedloga za 2014. godinu.
· Gđa. Silvija Janjac je imala primjedbu vezanu za materijale. Smatra kako bi se ubuduće materijali trebali dostavljati ranije ili barem u okviru 5 dana kako je određeno Poslovnikom, kako bi se mogli detaljno proučiti.
· Gosp. Mlačaka zanima da li su odobrene igračke za dječje igralište u Lukama.

Načelnik  objašnjava da je kod gradnje igrališta Općina izdvojila 3.000,00 kn za opremanje igrališta, a ostatak će donirati tvrtka Holding iz Zagreba, podružnica Zrinjevac koja je odobrila zahtjev za donacijom, a radi se o 10 novih kompleta igračaka te se nažalost ne može utjecati na to kada će bit postavljene upravo zato jer se radi o donaciji.
· Predsjednik Općinskog vijeća, gosp. Lukunić postavlja pitanje da li se i kada ide u izgradnju vrtića, koje su mogućnosti te da li će biti rasprava u širem smislu ili će se o tome odlučivati na vijeću.
Načelnik objašnjava da je obaveza predškolskog odgoja djece isključivo na jedinici lokalne samouprave. Prijedlog je bio da se projekt vrtića organizira u sadašnjoj zgradi dobrovoljnog vatrogasnog društva Kamanje. Govori da bi se na taj način sanirao krov zgrade te bi se uredili skladišni prostori i grijanje. Objašnjava da bi se išlo u projektiranje energetski održive zgrade koja bi imala učinkovito grijanje, izolaciju i krov. Sve to iz razloga da se financiranje može usmjerit na više izvora, da to nije isključivo Ministarstvo regionalnog razvoja već i Ministarstvo zaštite okoliša te europski fondovi uključujući prekogranične suradnje ukoliko se nađe mogućnost za jednu takvu aktivnost. Predlaže da se napravi koncenzus oko samog prostora te da se ta točka uvrsti u dnevni red u 1. mjesecu 2014. godine kao i točka vezana za izgradnju sportske dvorane. Njegov osobni stav je da se koriste oni prostori koji su postojeći, dakle za se gradnju dječjeg vrtića koristi prostor dobrovoljnog vatrogasnog doma u Kamanju, a za prostor sportske dvorane  prostor stare škole, odn. da se na tom mjestu sagradi energetski održiva sportska dvorana veličine košarkaškog igrališta što je u korespodneciji s brojem djece. Predlaže da se u 1. mjesecu raspravi da li je potrebna šira javna rasprava vezana za lokacije ili je dovoljno da se o tome raspravi na vijeću.
Ad.2.) Realizacija točaka i prihvaćanje zapisnika sa 3. Sjednice Općinskog vijeća

Primjedbi na zapisnik sa prethodne sjednice nije bilo.
Ad. 3.) Nacrt prijedloga proračuna Općine Kamanje za 2014. godinu
Gosp. Stjepan Maršić govori da je pručavao nacrt prijedloga proračuna te da mu je dosta nejasan i nepregledan. Predlaže da se za vijećnike sastavi jednostavniji i pregledniji nacrt prijedloga proračuna za 2014. godinu kako bi vijeće razumijelo za što glasa.
Načelnik prihvaća primjedbu gosp. Maršića  te smatra kako to ide u prilog tome da proračun bude što transparentniji i što više objašnjen građanima. Zato smatra dobrom idejom da se do kraja 11. mjeseca napravi prezentacija nacrta prijedloga proračuna gdje će se pozvati sve zainteresirane strukture i građani u općini te će im se predočiti detaljan nacrt proračuna te objasniti na koji način se puni proračun lokalne jedinice, koji su prihodi i rashodi  te što se planira za sljedeću godinu na način da se prikažu svi prihodi od kojih se financira općina te da se prođe rashodovna strana koja će se sastojati od kapitalnih ulaganja iduće godine. Također smatra da bi primjedbe na nacrt trebala dati šire zainteresirana javnost, a nakon toga će prijedlog proračuna ići na usvajanje. 
Gđa. Silvija Janjac govori kako je njoj proračun preopćenit te pita što ulazi u rashode usluga.

Gđa. Anita odgovara da je proračun napravljen prema Zakonu o računovodstvu i proračunskom računovodstvu te da je posebnom dijelu vidljiv svaki program i kapitalno ulaganje te da u rashode usluga ulaze troškovi telefona, pošte, električne energije i slično. Također napominje da se materijali rade upravo zbog toga da bi se mogli proučiti i nakon toga doći s konkretnim pitanjima i da se traže dodatna pojašnjenja ukoliko je to potrebno.

Načelnik se nadovezuje te objašnjava kako se detaljno može analizirati svaka stavka, ali da postoji špranca za proračune, kako za nacionalni i županijski, tako i za jedinice lokalne samouprave te da se razgrana na one stavke koje Zakon nalaže. Također, opet napominje da će se pripremiti nacrt proračuna u kojem će sve biti detaljno objašnjeno.
Gđa. Janjac smatra kako bi se također trebala objasniti određena odstupanja, odn. zbog čega do njih dolazi.

Gosp. Maršić smatra kako je proračun dobro napravljen te da se kao takav mora predati financijskim institucijama, ali bi vijeće prvo trebalo razumijet proračun da bi za njega glasalo.

Gđa. Anita odgovara da se upravo zbog toga rade materijali i  prijedlozi u njima, da se prouče te da se na sjednicu dođe s konkretnim pitanjima  i traže dodatna pojašnjenja ukoliko je to potrebno.

Predsjednik Općinskog vijeća zaključuje da bi se vijećinicima trebao dati jednostavniji i detaljnije razrađen proračun kako bi ga svi razumjeli.

Gosp. Mlačak postavlja pitanje na čemu se temelji povećanje proračuna od 450.000,00 kn za 2014. godinu s obzirom na gospodarsku situaciju te da li je ovo stvarni prikaz projekcije za 2015.  i 2016. godinu. Gđa. Anita objašnjava da to nije stvarni iznos te da je to izrađeno prema smjernicama Ministarstva financija te da se pažnja nije posvećivala tome već plan za 2014. godinu.
Načelnik se nadovezuje te objašnjava da čim se predviđa blagi rast BDP-a, može se predviđati i priljev iz poreza na dobit. Govori da će ići neke izmjene i dopune koje će neki dio poreza na dohodak i poreza na dobit također usmjeriti prema jedinicama lokalne samouprave, a u pripremi su različiti projekti Ministarstva gdje se očekuje dodatni prihod. Dakle zaključuje da se u 2014. godini očekuje realno povećanje izvornih prihoda općine, a osnova izvora prihoda je porez na dohodak. Porez na dohodak se veže na broj zaposlenih ljudi, na rast plaće i rast broja zaposlenih. To je jedan od razloga zašto predviđaju 450.000, 00 kn više i to u prihodovnoj stani koje neće potrošiti na plaće već na investicije.

Gosp. Mlačka zanima da li je realno povećanje broja zaposlenih i plaća.

Načelnik odgovara da je realno povećanje poreznih primitaka u Zakonu o lokalnoj samoupravi koji će dijeliti lokalna samouprava i da se ne radi o povećanju poreza već o preraspodjeli gdje se manje ostavlja centralnoj državi, a više se daje lokalnoj samoupravi.
Gosp. Mlačka zanima da li je u proračun uneseno 250.000, 00 kn od Ministarstva turizma.

Anita objašnjava da je uneseno i od Programa inovativnog turizma i programa Korak više, ali ne u proračunu nego u rebalansu. 
Gosp. Ribarić govori da je na prijašnjim prezentacijama bio sažetak, deblje otisnut, gdje su bile pobrojane glavne stavke odn. grupirani primici, izdaci i sve ostalo. Razumije da je ovo standardizirani oblik koji je za vijećnike nečitljiv te smatra da bi taj sažetak sigurno uklonio neke nedoumice.

Gđa. Anita objašnjava da ovo nije prijedlog te da nije donesen s namjerom o usvajanju već da se samo pregledaju programi u posebnom dijelu te da se iznesu komentari i prijedlozi što bi se još moglo staviti. Govori da će kod prijedloga proračuna po kontima biti objašnjeno gdje što spada.
Gosp. Mlačak smatra da se o proračunu treba raspravljati i 36 sati ako je potrebno jer je to najvažniji dokument svake godine i ne može se prihvatiti nešto što nije jasno. Govori da će se sljedeći put, kad proračun bude razrađen, moći o tome detaljnije raspravljati. Slaže se s gđa. Janjac da bi se materijali trebali ranije dostaviti i također tvrdi kako mu materijali za 3. sjednicu nisu bili dostavljeni.

Gđa. Anita odgovara da su materijali ostavljeni u njegovom poštanskom sandučiću te da za njihov eventualni nestanak općina ne odgovara.
Predsjednik Općinskog vijeća zaključuje da će se o proračunu raspravljati kada se dobije pojednostavljeni prijedlog o kojem će trebati i glasati te zatvara točku.
Ad. 4) Izmjene i dopune proračuna Općine Kamanje za 2013. godinu i prihvaćanje Izmjena i dopuna programa
Načelnik predlaže da se sve točke razmatraju i usvajaju zajedno.
Gđa. Anita objašnjava da su svi programi dio proračuna i sve što je navedeno u programima je ugrađeno u tabelu proračuna.
Gosp. Mlačak daje prijedlog da se pod stavkom makademskih cesta napiše na koje ceste se to odnosi jer smatra da se onda glasa samo o iznosu, a sadržaj ostaje nepoznat.

Anita objašnjava da su iznosi dani na temelju dosadašnje godišnje potrošnje jer se na kraju godine rijetko zna što će se radit, odn. navozi i manji popravci nerazvrstanih cesta obavljaju se temeljem zahtjeva mjesnih odbora kontinuirano tijekom godine pa je teško definirati koje su to ceste. Gosp. Mlačak se nadovezuje i govori da, ako je u pitanju program, onda se ne donosi po zamolbama i intervencijama građana ili mjesnih odbora nego bi se trebalo donositi po programu. Smatra kako bi za to pitanje trebalo uključiti osobe koje su releventne i mjesne odbore. Načelnik objašnjava da se tokom godine ukaže potreba koje dionice idu u rekonstrukciju i koje su prioritet. Slaže se da mjesni odbori budu uključeni u planove programa i rada te da su sve aktivnosti do sada, provedene upravo u suradnji s mjesnim odborima tj. išle su upravo one investicije za koje se mjesni odbor zalagao. Napominje da je od njih traženo da pošalju planove rada u 2014. god. 
Gosp. Stjepan Maršić smatra da je plan aktivnosti za sljedeću godinu vrlo bitna stavka te bi se u tom kontekstu trebala predvidjeti javna rasprava svih mjesnih odbora gdje bi dali svoje prijedloge, a onda bi se ti zaključci pregledali na vijeću gdje bi se sastavio i godišnji plan za 2014. godinu.

Gđa. Anita objašnjava da se ti programi ne odnose na iduću godinu, već na tekuću godinu i da će programi koji će ići uz prijedlog proračuna biti tek predočeni, a kad će ići godišnji obračun proračuna onda će se vidjeti popis svake ceste u rekonstrukciji, što je na njoj napravljeno te koliko je sredstava utrošeno.

Gosp. Mlačak smatra kako bi za tu Odluku onda trebalo glasati na godišnjem obračunu proračuna. Gđa. Janjac zanima što se odnosi na primitke od finanijske  imovine i zaduživanja pošto je u rebalansu  vidljivo 150.000,00 kn.  Gđa. Anita odgovara da je općina uzela zajam za pokriće troškova preko projekta Curs Colapis i najkasnije do 31.12.2013. namjerava zatvoriti taj kredit. Također pojašnjava da u rebalansu proračuna nema većih povećanja i smanjenja već je to više preraspodjela sredstava. Konkretno govori da se na prihodovnoj strani kod pomoći iz proračuna povećanje od 400.000,00 kn odnosi na sredstva koje će općina do kraja godine dobiti od Ministarstva turizma za dva prijavljena i odobrena projekta. Jedan se odnosi na špilju Vrlovku, a drugi na biciklistički cenatr koji se u skorijoj budućnosti namjerava graditi.

Načelnik prihvaća primjedbu da se u dijelu  programa za održavanje komunalne infrsatrukture te programa nerazvrstanih cesta moglo navesti koje su ceste održavane  premda ljudi u mjesnim odborima to znaju. Nadalje, smatra kako je za sve ostale točke programa detaljno objašnjeno za što je novac utrošen, za koje djelatnosti te kojoj udruzi ili ustanovi civilnog društva je namijenjen te tu ne prihvaća kritiku.

Gosp. Stjepana Maršića zanima da li košnju i sadnju cvijeća izvode javni radovi ili netko drugi.

Načelnik odgovara da sve izvode javni radovi, u to je uključeno sadnja, plijevanje, okopavanje, a cijena materijala je također uračunata u cijenu, a materijal nabavlja Općina Kamanje.

Također govori da jedan dio uklanjanja snijega i leda za nogostupe i druge površine obavljaju javni radovi, ukoliko ih imaju u to doba godine, a dio obavljaju koncesionari koji su za to zaduženi.
Gđa. Silvija Janjac primjećuje da iznos od 100.000,00 kn za javnu rasvjetu u rebalansu ne odgovara iznosu u Izmjenama i dopunama programa održavanja javne rasvjete. Vijećnici su se složili da je došlo do tehničke greške prilikom izrade rebalansa i Izmjena i dopuna programa. Gosp. Mlačak zaključuje da se pod programom održavanja komunalne infrastrukture i održavanja nerazvrstanih cesta ponavljaju iste stavke. Gđa. Anita odogovara da je program sastavljen kako treba biti samo općina u oba programa ima istu stvar. Načelnik zaključuje točku riječima da svi planovi za 2014. godinu će biti sastavni dio prijedloga proračuna za 2014. godinu te će za svaki pojedini projekt biti navedeni naziv investicije, cijena investicije i izvori financiranja. Prijedlog izmjena i dopuna Proračuna općine Kamanje za 2013. god. zajedno sa programima dan je na usvajanje i prihvaćen sa 5 glasova za i 2 glasa suzdržana.
Ad. 5.) Odluka o komunalnoj naknadi
Gđa. Anita objašnjava da je prošle godine obavljena revizija učinkovitosti koja je vršila uvid u poslovanje Općine, a time i način naplate općinskih prihoda. Govori kako općina Kamanje naplaćuje komunalnu naknadu za fizičke osobe po paušalu za sva domaćinstva te je rečeno da se to treba mijenjati i da bi trebalo za sve stambene objekte izmjeriti kvadraturu i prema kvadraturi naplaćivati komunalnu naknadu. Načelnik se nadovezuje da je cilj dobiti realnu kvadratutu odn. cijenu i da se komunalna naknada naplaćuje po naravi. Napominje da su to sve općine u Hrvatskoj polako počele primjenjivati. Također predlaže da se zaposli komunalni redar koji bi bio zajednički za područje četiriju jedinica lokalne samouprave te da njegov posao bude mjerenje kvadrature prostora svakog pojedinog domaćinstva. Predsjednik Općinskog vijeća pita što je s pravnim osobama. Načelnik odgovara da se pravnim osobama komunalna naknada naplaćuje po kvadraturi poslovnog prostora. Gosp. Lukunić se nadovezuje te priča kako je prošlih godina bilo dosta zamolbi za oslobađanjem plaćanja komunalnih naknada. Nadovezuje se na točku oslobađanja plaćanja komunalne nakande po kojoj nekretnine u kojima nitko ne stanuje, u kojima nitko nema prijavljeno prebivalište ili boravište niti se koriste za povremeno stanovanje su oslobođene plaćanja. Govori da je bio slučaj za dvije ili tri kuće u Reštovu u kojima nitko ne stanuje ,ali je vijeće odlučilo da se ipak plaća, a sad po ovoj osnovi se ne bi plaćala.
Gosp. Ribarić postavlja pitanje vezano za područja zone. Gđa. Anita objšnjava da su se do sada zone dijelile s obzirom na izgrađenost rasvjete te da se utvrdi da li ima bolje rješenje za to.
Gosp. Stjepana Maršića zanima koliko bi po novom modelu plaćanja iznosila komunalna naknadu za prosječno veliku kuću. Gđa. Anita odgovara da se do sada 100 m2 plaćalo 360 kn odn. paušalno 4 rate po 90 kn, a načelnik se nadovezuje da bi ovaj način zasigurno povećao iznose komunalne naknade za sva domaćinstva. Gosp. Stjepan Maršić primjećuje da bi se povećala dvostruko jer skoro svi imaju dvije etaže. Predsjednik OV, gosp. Lukunić smatra da bi se to trebalo regulirati koeficijentom kako ne bi dolazilo do drastičnog povećanja komunalne naknade. Načelnik predlaže da se razgovara o iznosu te se utvrdi da li je sadašnja komunalna naknada previska ili preniska. Ukoliko se dođe do zaključka da je preniska onda će se realnim mjerenjem dobiti puno veći iznosi, a ukoliko se smatra da je previsoka, treba je regulirati smanjenjem koeficijenta. Stoga ponavlja kako bi se prvo izmjerila sva domaćinstva, kako bi se dobila realnija slika pa bi se prema tome postavila cijena komunalne naknade jer bi bilo iznimno nepopularno da se drastično poveća cijena komunalne naknade. Gosp. Stjepan Maršić se slaže s načelnikom. Gosp. Mlačak postavlja pitanje da li je pravno gledano, uopće moguće ljudima ulaziti u kuću bez naloga. Anita odgovara da se može izmjeriti s vanjske strane. Gosp. Mlačak odgovara da nije moguće izmjeriti kvadraturu s vanjske strane. Anita predlaže da bi se za početak prvo poslali dopisi svim fizičkim osobama da pošalju dokaz o kvadraturi iz građevinske dozvole. Načelnik navodi da nije u cilju drastično povaćati komunalne naknade već da se zadovolji navod koji je dala Državna revizija da se naplaćuje po stvarnoj kvadraturi, a ne po paušalu. Smatra kako ne može dati odgovor da li komunalni redar može ulaziti u kuće ili ne jer mu za to treba pravni savjet, ali pretpostavlja da može jer ne bi bili jedina općina koja bi to radila. Govori da se uostalom mogu poslati dopisi u kojem je vlasnik odgovoran pod materijalnom i krivičnom odgovornošću dati točne podatke o svom prostoru. Daje prijedlog da se prvo izmjere sva domaćinstva i da se onda ide s promjenom odluke o komunalnoj naknadi i da se sugerira izmjena koeficijenta. Što se zona tiče, stavio bi sve u istu zonu jer svi imaju rasvjetu, asfaltirane ceste te je u svim naseljima jednak standard. Gosp. Ribarić govori da je u Sloveniji bio slučaj formiranja timova koji su mjerili svaki centimetar kuća i nekretnina općenito. Najprije je bila mogućnost da se stan prijavi, ali pošto nisu dobili zadovoljavajuće podatke u zakonu su donijeli odluku i popisala se svaka kuća i zemlja te se time dobio godišnji izvještaj o nekterninama. Smatra da će, za par godina, država zasigurno krenuti u tom smjeru, ukoliko se to ne provede u općini. Gosp. Žokvića zanima koliko komunalni doprinos participira u proračunu? Načelnik odgovara da komunalni doprinos participira u jako malom postotku, a komunalna naknada participira 8 ili 9% u proračunu te govori da ona nije dovoljna za pokriće troškova održavanja zimske službe, puteva, javne rasvjete i ostalog. Gosp. Maršića zanima koliko općina ima zaposlenih radnika. Načelnik odgovara da je na proračunu općine dvoje ljudi i za plaće se izdvaja ispod 10% izvornih prihoda.
Zaključak je da se ova Odluka stavi na glasanje nakon obavljene izmjere kvadrature domaćinstva.
Ad. 6.) Odluka o raspoređivanju sredstava proračuna Općine Kamanje namijenjenih financiranju političkih stranaka u razdoblju od srpanj-prosinac 2013. godine
Načelnik govori da tu odluku nalaže država te političke stranke mogu tužiti općinu ukoliko se to ne napravi te je iz tog razloga stavljena na vijeće. Gđa. Anita govori da to iznosi oko 60 kn godišnje po vijećniku te se doznačuje na račun stranke, a određen je na temelju ostvarenih rashoda poslovanja iz prethodno objavljenog godišnjeg izvještaja o izvršenju proračuna. Gosp. Mlačka zanima zašto te cifre nisu napisane u prijedlogu odluke. Anita odgovara da su cifre jako male te da će ih naknadno upisati u Odluku.

Načelnik objašnjava da je smisao ovih zakona je da financiranje stranaka bude što transparentnije te da se zna koliko stranka dobiva novaca od strane lokalne samouprave te se onemogućava financiranje iz crnih fondova. 
Prijedlog je JEDNOGLASNO prihvaćen.
Ad. 7.) Izmjene i dopune Srednjoročnog (trogodišnjeg ) plana i godišnji plan davanja koncesije za razdoblje 2011.-2013. godine

Gđa. Anita objašnjava da se radi o dva plana koja su gotovo identična. Na razini tri godine donosi se plan na temelju kojeg će općina raspisati koncesije i onda se iz  trogodišnjeg plana donosi godišnji plan. One koncesije koje tijekom godine isteknu stavljaju se u godišnji plan i za njih će biti raspisana koncesija. Pošto su istekle sve tri koncesije, godišnji i trogodišnji planovi su identični.  Ti planovi su bili donešeni krajem prošle godone za 2013. god., ali za prvu koncesiju je bio raspisan natječaj, početna cijena je bila 100 kn i nitko se nije javio na natječaj. Za drugu koncesiju, obavljanje dimnjačarskih poslova, naknada za koncesiju je bila 100 kn, javio se dimnjačar iz Karlovca koji je do sad imao koncesiju i rekao da je voljan plaćati 1 kunu za koncesiju jer 100 kuna plaća jedino gradu Ozalju a sve ostale općine jednu kunu. Ni tu se nije nitko javio već je on postavio neke svoje uvjete. Što se tiče koncesije za prijevoz pokojnika, ta koncesija je nedavno istekla i procijenjena vrijednost naknade je bila 5.000,00 kn iz razloga što je prošle godine cijena objave u elektroničkom oglasniku javne nabave iznosila cca 5.000,00 kn i bio je dogovor da je ta naknada te visine. Također govori da je su kontaktirali ostale općine i nitko od njih nema tako visoku procijenjenu naknadu za koncesiju, konkretno Žakanje ima 3.000,00 kn, a Netretiću iznosi 5% od obavljenog posla pa predlažemo da se ta cijena malo snizi.
Načelnik govori da je za prve dvije koncesije stvar jasna i da je općina mora imati, a da je koncesija za prijevoz pokojnika druga priča jer se na tom poslu zarađuje. Prema njemu, tu koncesiju treba naplatiti samo se treba dogovoriti koja bi bila cijena, da li fiksna ili postotak od obavljenog posla. Gđa. Anita govori da je prosječno 15-20 pogreba u općini Kamanje te da je prethodna konceija iznosila 12 kn godišnje, pa je prošlo vijeće predložilo da bude 5.000,00 kn. Vijećnici su se složili da bi se trebala odrediti fiksna cijena i da iznosi 1.000,00 kn godišnje. Prijedlog je prihvaćen sa šest glasova za i jednim suzdržanim.
Predsjednik OV ponovno otvara raspravu o održavanju zimske službe na na području Općine Kamanje  te je na prošloj sjednici zatražio prilog o sklopljenom ugovoru s tvrtkom Mineral. Objašnjava da je bio potaknut raspravom o polugodišnjem obračunu proračuna na pretprošloj sjednici gdje je ustanovljeno da održavanje zimske službe konstantno raste iz godine u godinu te trenutno iznosi oko 68.000,00 kn.
Načelnik govori da je općina imala natječaj za zimsko održavanje nerazvrstanih cesta, bila je jedna ponuda od tvrtke Mineral koju je vijeće moglo prihvatit ili odbiti. Vijeće je prihvatilo njihovu ponudu s ovim cijenama. Nadalje, govori kako u članku 6., 7., 8. Ugovora stoje razlozi odn. način koji uvjetuje kako se ugovor može raskinuti. Ugovor ističe 2016. godine i općina ga može raskinuti, ali moramo navesti razloge zbog čega raskidamo ugovor ili se pozvati na točku 7. ovog ugovora da eventualne sporove nastojimo rješavati sporazumno. Govori da je problem cijena, pogotovo cijena posipavanja traktorom za koju svi smatraju da je previsoka.
Gosp. Lukunić ne traži da se ugovor raskine već da se raspravi zašto je cijena takva. Smatra da je cijena posipavanja s traktorom visoka te da na prošlom vijeću ponuda nije prošla upravo zbog visoke cijene. Dao je usporedbu s gradom Ozalj gdje sat čišćenja snijega košta 300 kn/h, a općinu Kamanje košta približno 600 kn/h. Gosp. Ivančić daje prijedlog da se radi kontrola radnih sati tj. da se kontrolira da li su sati koji se prikazuju na računima, stvarni sati. Gosp. Mlačak smatra kako bi se cijena trebala definirati po kvadratnom metru pošto se zna širina i dužina ceste i koliko puta se čisti. U tom slučaju se on može svakih pola sata vraćati na Orljakovo po sol i nabija duplo vrijeme. Treba vidjet da li je bolje snosit posljedice razvrgnuća ugovora ili to trpiti do kraja dok ugovor traje.
Načelnik govori da se o ovoj odluci dva puta raspravljalo na vijeću i cjenik je bio prihvaćen jednoglasno. I tada je bilo primjedbi na cijenu od 200 kn posipača te tvrdi da cijena raste iz dva razloga, zbog veće količine snijega te povećanje kvalitete čišćenja snijega. Tvrdi da ne postoji niti jedna općina u Karlovačkoj županiji koja posipava sve nerazvrstane ceste, dok  općina Kamanje posipava sve. Činjenica je da organizacija nije dobra, kada postoji posebno posipač, posebno stroj i smatra da bi se o tome trebalo pregovarati.
Što se tiče kontrole radnih sati, svaki put kad se ide u čišćenje snijega, govori da on osobno nazove direktora tvrtke i svaki put se donese realan obračun stanja. Također smatra da je gosp. Mlinarić jedan od rijetkih ljudi koji svoj posao obavljaju odgovorno i kvalitetno. Predlaže da se pregovara s tvrtkom Mineral i da se smanji cijena posipavanja odnosno da se dogovori drugačiji način posipavanja.

Maršić ističe da u ugovoru stoji kako se plaća samo efektivni rad, da se prazan hod ne plaća odnosno ne bi se smio naplaćivati. Gosp. Ivančić smatra da bi trebalo vidjeti koliko posipač participira u cijeni računa. Predsjednik OV i dalje smatra da je cijena previsoka bez obzira na kvalitetu. Gosp. Žokviću nije jasno zašto se ugovor sklapa na 4 godine. Načelnik odgovara da je tako regulirano Zakonom o komunalnom gospodarstvu i da se ne može utjecati na to. Lukunić ne sumnja u poštenje i kvalitetu rada, ali postavlja pitanje zar bi uopće i trebali plaćati nekvalitetan rad. Gosp. Ivančić smatra da je u pitanju vjerojatno neefektivan rad zbog loših guma jer stroju treba duplo više vremena da probije neke dionice, primjerice na Brlogu i Reštovu. Predsjednik OV objašnjava da se županijske ceste, primjerice kod njegove kuće, čiste od strane županije i za sat vremena od strane tvrtke Mineral. Smatra da bi se trebao postići dogovor sa županijom oko toga. Načelnik objašnjava da će se dogovor sa županijom postići vrlo teško te da državne ceste imaju prednost kod održavanja te će se češće posipavat, županijska cesta Kamanje-Veliki Vrh-Police-Ozalj će se također češće održavat dok je cesta Preseka-Veliki Vrh postala nerazvrstana cesta. Objašnjava da je standard od 2004. do 2013. povećan za 100% dok su cijene ostale iste pa zaključuje da će se cijena ili dizat ili će se morati spustiti standard. Također navodi da gosp. Mihalić zadnjih godinu dana živi isključivo od prihoda Općine Kamanje i plaćanje je dogovoreno na mjesečnoj razini, te da su se s tim složile obje strane. Gosp. Mlačak smatra da je rješenje u nabavljanju vlastitog stroja za posipavanje tako da bi troškovi bili strogo pod kontrolom te da bi se trebalo ići u otvaranje vlastitog komunalng odjela. Načelnik odgovara da to nije moguće iz razloga šta smo premala općina, taj pogon ne bi bio isplativ te je u našem slučaju jedini način angažirati koncesionara. Govori da, ukoliko netko smatra da bi bio ispativ neka donese poslovni plan koji dokazuje da je prema broju kilometara općine isplativo imati vlastiti komunalni odjel pa će se staviti na vijeće da se o tome raspravi. Odgovorno tvrdi da to nije moguće i da outsourcing provodi mnogo gradova i općina upravo zbog smanjenja troškova. Gđa. Janjac se slaže s načelnikom. Načelnik tvrdi da će se pregovorati oko cijene posipavanja te će se uvesti veća kontrola radnih sati. 
Predsjednik Općinskog vijeća zahvaljuje prisutnima i zaključuje sjednicu u 20:35 sati.
Zapisničar:                                                                                        Predsjednik 

